Ոչ միայն Հայաստանի, այլև Եվրամիության համար կարևոր է նաև ԵՄ-ի հարցում Մակրոնի դիրքորոշումը, քանի որ Անգլիայից հետո այդ կառույցից այլ երկրների դուրս գալով Բրյուսելը ծանր իրավիճակի մեջ կհայտնվի: Ինչ վերաբերում է Հայաստանին, ապա վերջերս ենք ԵՄ-ի հետ համագործակցության մի պայմանագիր նախաստորագրել՝ տնտեսական հեռահար ակնկալիքներով: Հետևաբար, Մակրոնի համոզված եվրոպամետ լինելն ու ԵՄ-ին սատարելը ևս մեր օգտին է: Էլ չենք խոսում՝ ԵՄ-ին Թուրքիայի անդամակցության հարցի մասին, որը թեև ոչ ակտիվ, բայց այնուամենայնիվ, փակված թեմա չէ: Պատահական չէ, որ այսօր Եվրահանձնաժողովի նախագահը Թուրքիային նորից հիշեցրել է ԵՄ-ին ինտեգրվելու մասին ու հայտարարել, որ մահապատժի վերականգնումը կլինի ԵՄ-ի հետ հարաբերությունների վերջը: